১৯৯৯ সালের ১১ আগস্ট। মিসরে ফেরাউনের ক্ষমতার মতই খুলনায় দোর্দণ্ড প্রতাপ এরশাদ শিকদারের। তিন মাস আগে করা খালিদ খুনের কারণে তার নামে মামলা হয়েছে। খালিদের লাশও পাওয়া গেছে। এই সময় এরশাদ শিকদার হয়ত ভেবেছিল তার ক্ষমতার জোরটা দেখিয়ে একটা নাটক করে নেয়া যাক। এতদিন পর্যন্ত পুলিশের হাতে ধরা না পড়ার জন্য অভিনব এক কাজ করত এরশাদ। এলাকার কবরস্থানে দুটি নকল কবর বানিয়ে রেখেছিল সে। পুলিশ এলেই সেখানে গিয়ে লুকিয়ে থাকত। এবারে নাটকের শখ হওয়ায় সে সিদ্ধান্ত নিল নিজেই পুলিশের কাছে ধরা দেবে। প্ল্যান হল। প্ল্যান মত একদিন সকালে রেলওয়ের রেস্ট হাউজে সে দলের ক্যাডার আর ব্যবসায়ীদের সাথে আলাপ করল। সকাল দশটার দিকে রেল স্টেশনে দাঁড়িয়ে বক্তৃতা দিল, দোয়াও চাইল। পুলিশ এল সে সময়। পুলিশের আগমনে একটা সাজানো হইচই তৈরি করা হল। হইচইয়ের মাঝখানে এরশাদ নিজেই উঠে পড়ল পুলিশ ভ্যানে।